ส่วนที่ 1

ข้อมูลสรุป (Executive Summary)

บริษัท สวนอุตสาหกรรมโรจนะ จำกัด (มหาชน) (“บริษัท”)
เป็นผู้ประกอบการด้านการพัฒนาอสังหาริมทรัพย์ประเภทเขต/สวนอุตสาหกรรมเพื่อขายซึ่งดำเนินการโดยภาคเอกชน
บริษัทมีการบริการหลังการขายที่รวดเร็วและเป็นที่ยอมรับจากนักลงทุนทั้งชาวไทยและชาวต่างประเทศ
พร้อมระบบสาธารณูปโภคต่างๆ อันมีระบบสาธารณูปโภคและสิ่งอำนวยความสะดวกที่ครบครัน ได้แก่
ระบบไฟฟ้า ระบบประปา ระบบบำบัดน้ำเสีย ระบบจัดเก็บและกำจัดขยะ ระบบโทรศัพท์ เป็นต้น
บริษัทจดทะเบียนจัดตั้งขึ้นตั้งแต่วันที่ 18 พฤษภาคม 2531 โดยกลุ่มผู้ถือหุ้นชาวไทย คือ
ครอบครัววินิชบุตร ปัจจุบันบริษัทดำเนินโครงการเขต/สวนอุตสาหกรรมอยู่ 2 แห่ง คือ
ที่จังหวัดพระนครศรีอยุธยา และที่จังหวัดระยอง โดยมีพื้นที่โครงการจำนวน 9,561.43 ไร่ และ
2,132.93 ไร่ ตามลำดับ

ภาวการณ์แข่งขันในปี 2549 เศรษฐกิจไทยโดยรวมขยายตัวอยู่ในเกณฑ์ที่น่าพอใจคือร้อยละ 5
เทียบกับระยะเดียวกันของปี 2548 ที่อยู่ในระดับร้อยละ 4.7
โดยเป็นผลมาจากการขยายตัวที่สูงเกินคาดของภาคการส่งออก โดยเฉพาะสินค้าอิเล็กทรอนิกส์
และสินค้าสิ่งทอ สำหรับธุรกิจพัฒนาที่ดิน ประเภท เขต/สวนอุตสาหกรรม เป็นการพัฒนาที่ดิน
โดยมีวัตถุประสงค์ให้โรงงานอุตสาหกรรมไปตั้งอยู่ในบริเวณเดียวกันอย่างเป็นสัดส่วน
การแข่งขันของตลาดเขต/สวนอุตสาหกรรม จะแข่งขันภายในเขต (Zone)
ที่ได้รับการส่งเสริมการลงทุน จากสำนักงานคณะกรรมการส่งเสริมการลงทุน
ลูกค้าซึ่งจะเข้ามาลงทุนเขต/สวนอุตสาหกรรม
จะพิจารณาถึงความพร้อมในการให้บริการด้านสาธารณูปโภคและสิ่งอำนวยความสะดวก เงื่อนไข
และสิทธิประโยชน์ด้านอื่น ๆ ประกอบ สำหรับในปี 2549 บริษัทมียอดขายพื้นที่รวมทั้งหมด 553 ไร่
ในด้านความเสี่ยงที่สำคัญบริษัทได้เปิดเผยไว้ในหัวข้อ “ปัจจัยความเสี่ยง”

บริษัทมีบริษัทย่อยและบริษัทร่วมรวม 7 บริษัท
ซึ่งดำเนินธุรกิจเกี่ยวกับระบบสาธารณูปโภคและบริการที่เอื้อประโยชน์ต่อธุรกิจของบริษัท
อันเป็นบริการเสริมหลังการขายพื้นที่เขต/สวนอุตสาหกรรมให้กับบริษัท สามารถแบ่งเป็นกลุ่มใหญ่ ๆ
ได้ดังนี้

1.  กลุ่มธุรกิจสาธารณูปโภค ประกอบด้วย

-   บริษัท โรจนะเพาเวอร์ จำกัด (บริษัทย่อย)
    ดำเนินกิจการโรงงานผลิตและจำหน่ายกระแสไฟฟ้าและไอน้ำ

-   บริษัท โรจนะ อินดัสเตรียล แมเนจเม้นท์ จำกัด(บริษัทย่อย)
    ดำเนินกิจการผลิตน้ำเพื่ออุตสาหกรรมและบริการบำบัดน้ำเสียจากอุตสาหกรรม

2.  กลุ่มธุรกิจอสังหาริมทรัพย์ ประกอบด้วย

-   บริษัท โรจนะ พร็อพเพอร์ตี้ จำกัด(บริษัทย่อย)
    ดำเนินกิจการธุรกิจด้านอสังหาริมทรัพย์ประเภทการก่อสร้างอาคารชุดเพื่อเช่าและขาย

-   บริษัท โรจนะ อินดัสเตรียล ปาร์ค (ฉางโจว) จำกัด(บริษัทย่อย)
    ดำเนินกิจการตัวแทนขายที่ดินในประเทศจีน

3.  กลุ่มธุรกิจอาหารและเครื่องดื่ม ประกอบด้วย

-   บริษัท โรจนะ ดิซทีลเลอรี่ จำกัด(บริษัทย่อย) ดำเนินกิจการผลิตสุรากลั่นประเภทวิสกี้ บรั่นดี
    สุราขาวและสุราแช่ เพื่อส่งออก

4.  กลุ่มธุรกิจ FACTORY RENTAL & LOGISTICS ประกอบด้วย

-   บริษัท ไทคอน อินดัสเทรียล คอนเน็คชั่น จำกัด (มหาชน) (บริษัทร่วม)
    ดำเนินธุรกิจเกี่ยวกับการก่อสร้างโรงงานมาตรฐานในเขตนิคมอุตสาหกรรม
    และเขต/สวนอุตสาหกรรมเพื่อให้เช่า และ/หรือ เพื่อขาย

5.  กลุ่มธุรกิจ OPERATION AND MAINTENANCE ประกอบด้วย

-   บริษัท ออปอเรชั่นนอล เอ็นเนอร์ยี่ กรุ๊ป จำกัด (บริษัทร่วม)
    ดำเนินเกี่ยวกับการให้บริการบำรุงรักษา และการบริการเกี่ยวกับการผลิตของโรงไฟฟ้า

ในช่วงระยะเวลา 2 ปีที่ผ่านมา ผลการดำเนินงานของบริษัทและบริษัทย่อยดีขึ้นอย่างต่อเนื่อง
โดยมีรายได้รวมของบริษัทและบริษัทย่อยเพิ่มขึ้นจาก 4,948.95 ล้านบาท ในปี 2548 เป็น
6,558.03 ล้านบาท ในปี 2549 และกำไรสุทธิหลังหักภาษีเพิ่มขึ้นจาก 691.25 ล้านบาท ในปี
2548 เป็น 893.36 ล้านบาท ในปี 2549 หรือเพิ่มขึ้นร้อยละ 29.24 กำไรต่อหุ้นของปี 2549
เท่ากับ 1.35 บาทต่อหุ้น (กำไรต่อหุ้นปรับลด เท่ากับ 1.06 บาทต่อหุ้น
โดยสมมติว่ามีการใช้สิทธิซื้อหุ้นสามัญโดยผู้ถือใบสำคัญแสดงสิทธิ)
เมื่อเปรียบเทียบกับผลกำไรสุทธิต่อหุ้นของปี 2548 เท่ากับ 1.11 บาทต่อหุ้น (กำไรต่อหุ้นปรับลด
เท่ากับ 0.88 บาทต่อหุ้น โดยสมมติว่ามีการใช้สิทธิซื้อหุ้นสามัญโดยผู้ถือใบสำคัญแสดงสิทธิ)
หรือเพิ่มขึ้นร้อยละ 21.62

ในปี 2549 บริษัทได้ประกาศจ่ายเงินปันผลจำนวน 2 ครั้ง โดยครั้งที่ 1 จ่ายเงินปันผลอัตราหุ้นละ
0.50 บาท และครั้งที่ 2 หุ้นละ 0.40 บาท รวมเป็นเงิน 597.68 ล้านบาท ทั้งนี้
บริษัทได้รับเงินปันผลจาก บริษัท โรจนะเพาเวอร์ จำกัด จำนวน 369 ล้านบาท จาก บริษัท
ออปอเรชั่นนอล เอ็นเนอร์ยี่ กรุ๊ป จำกัด จำนวน 7.50 ล้านบาท และ จากบริษัท ไทคอน
อินดัสเทรียล คอนเน็คชั่น จำกัด (มหาชน) จำนวน 63.29 ล้านบาท

ปี 2549 ผู้ถือใบสำคัญแสดงสิทธิที่จะซื้อหุ้นสามัญ (ROJANA-W) มาใช้สิทธิ์ซื้อหุ้นสามัญ จำนวน
46,247,523 หุ้น โดยมีมูลค่าหุ้นตราไว้หุ้นละ 1 บาท
ซึ่งบริษัทได้จดทะเบียนเพิ่มทุนที่ออกและเรียกชำระแล้วกับกรมพัฒนาธุรกิจการค้าเสร็จสิ้น เมื่อวันที่ 3
มีนาคม 2549, วันที่ 2 มิถุนายน 2549, วันที่ 23 สิงหาคม 2549 และวันที่ 24 พฤศจิกายน
2549 ตามลำดับ คงเหลือใบสำคัญแสดงสิทธิที่จะซื้อหุ้นสามัญของบริษัท จำนวน 223,346,077 หุ้น
คิดเป็นร้อยละ 33.01 ของทุนที่ชำระแล้วซึ่งเป็นไปตามที่ประชุมวิสามัญผู้ถือหุ้นของบริษัท ครั้งที่
1/2546 ในวันพฤหัสบดีที่ 2 ตุลาคม 2546 มีมติให้เปลี่ยนแปลงมูลค่าหุ้นจากมูลค่าหุ้นละ 10 บาท
เป็นมูลค่าหุ้นละ 1 บาท และเพิ่มทุนจดทะเบียนจากเดิม 600 ล้านหุ้น เป็น 900 ล้านหุ้น
ดำเนินการจดทะเบียนกับกรมพัฒนาธุรกิจการค้าในวันที่ 14 ตุลาคม 2546
และให้เสนอขายใบสำคัญแสดงสิทธิที่จะซื้อหุ้นสามัญ (“ใบสำคัญแสดงสิทธิ”) ของบริษัท จำนวน
300,000,000 หน่วย อายุ 5 ปี นับแต่วันที่ออกใบสำคัญแสดงสิทธิ ราคาเสนอขาย 0 บาท
จัดสรรให้แก่ผู้ถือหุ้นที่มีชื่อปรากฏอยู่ในสมุดทะเบียนผู้ถือหุ้น ณ วันที่ 13 มกราคม 2547
(ตามมติที่ประชุมกรรมการครั้งที่ 35/2546 เมื่อวันที่ 26 ธันวาคม 2546) ในสัดส่วน 2
หุ้นสามัญเดิม ต่อ 1 หน่วยใบสำคัญแสดงสิทธิ ซึ่งผู้มีสิทธิได้รับมีจำนวน 299,989,750 หน่วย
ส่วนที่ขาดคือผู้ถือหุ้นต่างชาติที่ไม่ได้เข้าเกณฑ์ โดยใบสำคัญแสดงสิทธิ 1 หน่วย มีสิทธิซื้อหุ้นสามัญได้
1 หุ้น ราคาใช้สิทธิ 3 บาท ต่อหุ้น ในวันที่ 10 กุมภาพันธุ์ 2547
เริ่มทำการซื้อขายในตลาดหลักทรัพย์ โดยจัดอยู่ในหมวดใบสำคัญแสดงสิทธิในการซื้อหุ้นสามัญ
และใช้ชื่อว่า “ROJANA-W”